Déan Cruthaigh Déan Cruthaigh Déan Cruthaigh Déan Cruthaigh Déan Cruthaigh Déan Cruthaigh

# **Déanann Cruinniú na nÓg ceiliúradh ar chruthaitheacht an linbh**

Beidh lá náisiúnta cruthaitheachta nua do leanaí agus daoine óga, darb ainm Cruinniú na nÓg, ar siúl Dé Sathairn, an 23 Meitheamh 2018.

Beidh sé mar aidhm ag **Cruinniú na nÓg** rannpháirtíocht leanaí agus daoine óga sa saol cultúrtha agus cruthaitheachta a cheiliúradh agus a spreagadh trí mheascán de léirithe, taispeántais, códú, amharclannaíocht, ceardlanna, léamha, léirithe scannáin, imeachtaí speisialta agus neart neart eile. Beidh na himeachtaí sin saor in aisce agus bunaithe ar ghníomhaíochtaí, áit a dtabharfar go leor deiseanna do na daoine óga rudaí a *dhéanamh* agus a *chruthú*.

Ag tógáil ar a fheabhas a d’éirigh le Cruinniú na Cásca anuraidh, agus ar cheann de phríomhthionscnaimh [an Phlean Óige Ildánaí](https://creative.ireland.ie/sites/default/files/media/file-uploads/2018-03/CI_ChildrensPlan_Screen_1.pdf), beidh gach Údarás Áitiúil i gceannas ar chlár imeachtaí a chur le chéile chun deiseanna do leanaí agus daoine óga a chur ar taispeáint agus a roinnt.

“Lá náisiúnta cruthaitheachta dár leanaí agus daoine óga is ea Cruinniú na nÓg. Is éard atá i gceist leis ná an deis a thabhairt dóibh iad féin a chur in iúl trí chlár gníomhaíochtaí cultúrtha agus cruthaitheacha a cuireadh i dtoll a chéile go speisialta, áit a mbeidh siad in ann smaointe a roinnt, scileanna nua a fhoghlaim agus píosa spraoi a bheith acu” - Josepha Madigan TD, an tAire Cultúir, Oilteachta agus Gaeltachta.

Mar bhonn faoin Phlean Óige Ildánaí, a bhfuil Cruinniú na nÓg ar cheann de 18 mbeart atá ann, tá an creideamh go gcuirtear ar chumas daoine óga déanamh go maith ina saol pearsanta agus go dtugtar scileanna dóibh a rachaidh chun sochair dóibh ar feadh an tsaoil nuair a ghlacann siad páirt i ngníomhaíochtaí cruthaitheacha agus cultúrtha, ó dhamhsa go códú.

Tionscnamh de chuid Chlár Éire Ildánach na Roinne Cultúir, Oidhreachta agus Gaeltachta is ea **Cruinniú na nÓg** , agus cuirtear i láthair é i gcomhar le RTÉ agus Údaráis Áitiúla.

**Gairm oscailte ar léiriú spéise**

An mbeifeá in ann imeacht a dhéanann ceiliúradh ar an chultúr agus ar an chruthaitheacht a chur ar siúl nó a eagrú do leanaí agus daoine óga?

Tá an bhéim ar rudaí a dhéanamh agus a chruthú.

Tríd an ghairm oscailte seo táimid sa tóir ar ealaíontóirí, damhsóirí, scéalaithe, ceoltóirí, aisteoirí agus daoine cruthaitheacha gairmiúla a bhfuil taithí acu in aon mheán nó foirm ealaíne (amharclannaíocht, damhsa, ceol, ceoldráma, scannánaíocht, sorcas, léiriú, faisean, grianghrafadóireacht, na hamharcealaíona, na healaíona digiteacha, litríocht agus scéalaíocht, ailtireacht, ealaín sráide agus mórthaibhsiú).

Cleachtóirí scileanna traidisiúnta nó daoine eile a bhfuil saineolas acu ar thírdhreach, flóra agus fána/bithéagsúlacht, daonearraí, oidhreacht seandálaíochta, oidhreacht thógtha, stair, ailtireacht dhúchasach nó aon réimse ábhartha eile, moltar dóibh chomh maith machnamh a dhéanamh ar na bealaí a bhféadfaidís páirt a ghlacadh i gCruinniú na nÓg agus an cuspóir *déanamh agus cruthú* a chomhlíonadh. Cuirfear fáilte is fiche roimh thograí ó chleachtóirí, ionaid, eagraíochtaí agus grúpaí pobail.

**Áiteanna**

Beidh na himeachtaí ar siúl i leabharlanna poiblí i mBun Dobhráin, Leitir Ceanainn, Baile na nGallóglach, Carn Domhnach agus Bun Cranncha, Na Rosann - An Clochán Liath, an tIonad Cultúrtha Réigiúnach – Leitir Ceanainn agus Músaem an Chontae – Leitir Ceanainn. Is féidir leis an iarratasóir ionaid inrochtana eile a mholadh freisin. Ba chóir go mbeadh saorchead isteach san imeacht.

**Maoiniú**

Clúdóidh Comhairle Contae Dhún na nGall costais na n-imeachtaí a roghnófar – na costais a bhainfidh le healaíontóirí nó cleachtóirí cultúir/cruthaitheachta eile a fhostú agus costais na n-ábhar san áireamh. Is é €10,000 iomlán an mhaoinithe a bheidh ar fáil do na himeachtaí ar fad i nDún na nGall, mar sin moltar d'iarratasóirí beith réalaíoch maidir le scála agus costais an imeachta.

Ní bheidh sé indéanta gach uile thogra a cheadú, agus sa chás sin tabharfar an maoiniú do na himeachtaí siúd is fearr a chomhlíonfaidh cuspóirí Chruinniú na nÓg. Tá sé mar aidhm againn éagsúlacht mhaith cultúir agus cruthaitheachta a chur ar fáil do réimse leathan aoisghrúpaí i roinnt áiteanna éagsúla, rudaí a chuirfear san áireamh agus na hiarratais á meas.

Is féidir foirmeacha togra Chruinniú na nÓg a íoslódáil thíos. Ba chóir foirmeacha comhlánaithe a chur tríd an r-phost chuig [CreativeIreland@Donegalcoco.ie](mailto:CreativeIreland@Donegalcoco.ie) nó tríd an bpost chuig Creative Ireland, Comhairle Contae Dhún na nGall, Lána Chnocán na Rós, Leitir Ceanainn, F92 KP90 faoi

AN 12 MEÁN LAE, 16 BEALTAINE 2018.